Russepresidenten ved Molde videregående skole, Ingrid Talseth Singstad, reagerer kraftig på at flere Molde-spillere dukket opp på russens arrangement mandag kveld.

Russen holdt til i Mordalsvågen, noen kilometer utenfor sentrum.

– I Molde har ikke russen lov til å være i byen. Og disse spillerne valgte da å dra ut av byen for å være på russetreff. Jeg synes det er forkastelig. De ødelegger for russen, og for alle barn og voksne som har dem som forbilder. Jeg reagerer kraftig på at de gjør det, sier Talseth Singstad til TV 2.

– Drakk alkohol med russen

Hun hevder spillerne kom seg inn på plassen i en av russebussene, og at de inntok alkohol sammen med russen.

TV 2 får opplyst at 3-4 Molde-spillere var på området. Samtlige er sentrale spillere i førstelagstroppen.

– Vi mener at den plassen er forbeholdt russen. Ingen utenfor russen burde være der, fotballspiller eller ikke. At de velger å komme beruset på russetreff er ganske spesielt, mener russepresidenten.

REAGERER: Ingrid Talseth Singstad synes det var upassende at Molde-spillerne dukket opp beruset på russefest. Foto: Kristian Hansen.

– Hvordan vet du at de var beruset?

– Det har vært mange bilder og videoer som er vist på sosiale medier, og lagt ut på instastories. Spillerne jeg har sett satt med ølglass og vinglass i russebilene.

– Hvordan ble stemningen på området da de dukket opp?

– Mange skjønte ikke hva de gjorde der, midt i sesong. Folk var undrende, sier hun.



– Ikke fornøyd

TV 2 var tirsdag kveld i kontakt med Molde Fotballklubb. Pressesjef Per Lianes skriver i en sms at det er hovedtrener Erling Moe som skal uttale seg på vegne av klubben.

Molde-trener Moe bekrefter at tre av hans spillere inntok alkohol på russefesten.

– Det jeg kan si, er at tre av våre spillere har brutt reglementet vårt i forbindelse med alkohol. Det vil bli tatt tak i og håndtert av oss internt.

– Hva slags konsekvenser kan det få for de tre spillerne?

– Det vil vi håndtere internt, og det vil forbli internt. Vi kommer ikke til å gå ut i offentligheten med det.

– Men kan de bli vraket fra kamptroppen mot Mjøndalen til helga?

– Det har jeg ingen kommentar til per dags dato.

– Hvilke tanker gjør du deg rundt at flere av spillerne dine drar på russefest på en vanlig ukedag?

– Det sier seg selv at jeg ikke er fornøyd når tre av spillerne våre ikke har fulgt reglementet vårt, svarer Erling Moe.

Molde leder Eliteserien etter sju serierunder. De møter Mjøndalen på hjemmebane førstkommende søndag.